Cynllun Strategol

Llenyddiaeth Cymru 2022 – 2025

Amdanom Ni

Llenyddiaeth Cymru yw'r cwmni cenedlaethol gyda chyfrifoldeb dros ddatblygu llenyddiaeth.

Ein gweledigaeth yw Cymru sydd yn grymuso, yn gwella ac yn cyfoethogi bywydau drwy lenyddiaeth.

Rydym yn hwyluso, noddi ac yn cyflawni rhaglen llenyddol ledled Cymru, ac yn gweithio yn y Gymraeg, y Saesneg, ac yn ddwyieithog.

Mae ein gwaith yn cynnwys ysbrydoli cymunedau trwy gyfranogi mewn llenyddiaeth, datblygu sgiliau a thalentau awduron, a dathlu diwylliant llenyddol Cymru.

Cyflwyniad

Mae llenyddiaeth yn ein cysylltu ni â’n gilydd ar adeg o raniadau cynyddol ac ansicrwydd byd-eang. Mae’r straeon y byddwn ni’n eu darllen, yn eu clywed, ac   
yn eu dweud wrth ein gilydd yn ein helpu i ddehongli cymhlethdodau ein bywydau ac i wneud pen a chynffon o’n byd.

Nawr, yn fwy nag erioed, mae angen grym llenyddiaeth arnon ni yn ein bywydau.

Mae'r cynllun hwn yn cyflwyno ein huchelgais o greu Cymru lle mae llenyddiaeth yn cynrychioli ein lleisiau amrywiol, yn gefn i’n llesiant, ac yn codi ymwybyddiaeth o’r argyfwng hinsawdd.

Bydd y gwaith hwn yn ein helpu i wireddu ein gweledigaeth o Gymru lle mae llenyddiaeth yn grymuso, yn gwella, ac yn cyfoethogi bywydau.

Grym Llenyddiaeth

Gall llenyddiaeth, yn ei holl ffurfiau, fod â’r grym i gysylltu cymunedau a rhoi cysur, ysbrydoliaeth a gobaith i'r rhai sydd wir angen hynny.

Mae nifer o fanteision yn deillio o gymryd rhan mewn gweithgareddau llenyddol. Mae'r rhain yn amrywio o fuddiannau bychain ond arwyddocaol i'r unigolyn, i newidiadau mawr i’n henw da yn rhyngwladol.

Yn ein gwaith rydym wedi gweld unigolion o bob oed yn cynyddu eu sgiliau a’u hyder, herio eu barn, prosesu pryderon, a mynegi eu gobeithion.  Rydyn ni wedi gweld y rhai sydd wedi eu hanghofio yn y gorffennol yn cael eu hysbrydoli i ysgrifennu eu dyfodol eu hunain.

Rydym wedi gweld llenyddiaeth yn rhoi Cymru ar lwyfan y byd, lle mae wedi cyflwyno ein diwylliannau a’n hieithoedd i gynulleidfaoedd helaeth.

Ein Stori Hyd Yma

Ers ei sefydlu, mae Llenyddiaeth Cymru wedi gweithio’n galed i gynrychioli anghenion Cymru.

Mae'r ffigurau isod yn rhoi cipolwg ar ein llwyddiannau dros y tair blynedd diwethaf a sut rydym wedi helpu i ysbrydoli cenedlaethau'r dyfodol, datblygu lleisiau llenyddol mwy amrywiol, a chreu cyfalaf diwylliannol ac economaidd i bob un ohonom.

I ddarganfod mwy, ewch i wefan Llenyddiaeth Cymru: [www.llenyddiaethcymru.org](http://www.llenyddiaethcymru.org)

* **531,096:** Y nifer o bobl sydd wedi cymryd rhan mewn gweithgareddau a gynhaliwyd gan Llenyddiaeth Cymru, gan gynnwys 17,107 o blant a phobl ifanc.
* **752:** Y nifer o gyfleodd creadigol a phroffesiynol sydd wedi eu rhoi i egin awduron.
* **98%:** Nifer y rhanddeiliaid a holwyd yn 2021 a nododd fod ein gwaith ar gynrychiolaeth yn gwneud gwahaniaeth i lenyddiaeth yng Nghymru.

Ein Nodau

Drwy lenyddiaeth, rydyn ni'n helpu i lywio a gwella ein cymdeithas, ein heconomi, a'n diwylliant.

Ar sail ein dealltwriaeth ni o rym llenyddiaeth i weddnewid a gwella bywydau, rydyn ni wedi dewis nodau sy’n adlewyrchu ein huchelgais a’n dyheadau i Gymru. Mae’r rhain yn cyd-fynd â [Saith Nod Llesiant Deddf Llesiant Cenedlaethau’r Dyfodol (Cymru) 2015](https://www.futuregenerations.wales/cy/about-us/future-generations-act/), i sicrhau bod popeth a wnawn yn helpu i gyflawni un neu ragor o’r nodau hyn.

Mae ein nodau wedi'u rhannu'n dri chategori: ein **Blaenoriaethau**, ein **Mathau o Weithgarwch**, ac ein **Sylfaen**.

Ein Blaenoriaethau

Rydym wedi dewis tair blaenoriaeth i ganolbwyntio arnynt ac i fuddsoddi ynddynt, sy’n ceisio ysgogi newid mewn cymdeithas drwy lenyddiaeth.

* **Cynrychiolaeth a Chydraddoldeb** – Datblygu sector sy’n cefnogi mynediad teg i bawb drwy fynd i’r afael ag anghydraddoldebau hanesyddol a strwythurol a rhoi llwyfan i leisiau amrywiol.
* **Iechyd a Llesiant** – Cefnogi llesiant unigolion a chymunedau, gan ddefnyddio llenyddiaeth fel grym iachaol i gryfhau gwasanaethau
* **Argyfwng Hinsawdd** – Defnyddio creadigrwydd i addysgu, archwilio a herio, gan wella ymwybyddiaeth pobl o’r argyfwng hinsawdd ac ysgogi newid er gwell

Ein Mathau o Weithgarwch

Byddwn yn cyflawni ein tair blaenoriaeth trwy ein mathau o weithgarwch, a dyma sut y byddwn ni’n creu cymdeithas lenyddol fyrlymus:

* **Cyfranogi** – Galluogi mwy o bobl yng Nghymru i fwynhau a chymryd rhan mewn llenyddiaeth, gan ysbrydoli cymunedau a’i gwneud hi’n haws i bobl ymwneud â’n gwaith
* **Datblygu Awduron –** Datblygu a chefnogi gweithlu medrus sy’n cynnig gweledigaeth yn y sector llenyddol, drwy ddarparu cyfleoedd, cynyddu potensial, a hyrwyddo arferion cyflogaeth teg
* **Diwylliant Llenyddol Cymru** – Dathlu amrywiaeth ein hawduron cyfoes a threftadaeth lenyddol Cymru yn y byd, drwy greu llwyfan i lenyddiaeth sy’n fwy perthnasol ac yn agored i gynulleidfa ehangach.

Ein Sylfaen

* **Y Gymraeg:** Hyrwyddo'r Gymraeg a dathlu ein diwylliant Cymreig unigryw, amrywiol, drwy feithrin sîn lenyddol fyrlymus a chyfleoedd i archwilio drwy lenyddiaeth.

Mae'r Gymraeg yn perthyn i bob un ohonom, pryd bynnag a sut bynnag y down i'w hadnabod. Rhan gwbl ganolog o'n cenhadaeth ni yw creu Cymru lle mae'r Gymraeg yn ffynnu a'n llenyddiaeth yn cynrychioli ein lleisiau amrywiol.

Gyda Phwy Rydyn ni’n Gweithio?

* Awduron
* Darllenwyr, cynulleidfaoedd a chyfranogwyr creadigol
* Cymunedau a Grwpiau’r Filltir Sgwâr
* Plant a Phobl Ifanc
* Cymunedau sy’n cael eu Tangynrychioli
* Partneriaid

Ein Gwerthoedd

Rydyn ni’n rhoi gwerth ar y canlynol:

* Gwaith sy’n cefnogi grwpiau a chymunedau sy’n cael eu tangynrychioli
* Gwaith sy’n golygu cydweithio a chydweithredu
* Gwaith sy’n arloesol ac yn uchelgeisiol
* Gwaith sy’n parchu’r Gymraeg
* Gwaith sy’n hyrwyddo cynhwysiant a hygyrchedd
* Gwaith ac iddo waddol
* Gwaith sy’n eirioli dros rym llenyddiaeth

Egwyddorion Cyflawni

Rydyn ni’n bwriadu gwneud gwaith:

* Sy’n cael ei arwain gan effaith, ac sy’n cyd-fynd â’n Nodau Effaith
* Sy’n rhoi pwyslais ar fod yn wrth-hiliol
* Sy’n cyrraedd ein safonau ar gyfer darparu’n gynhwysol
* Sy’n cyd-fynd â [Chontract Diwylliannol Llywodraeth Cymru](https://businesswales.gov.wales/cy/llywodraeth-cymru-wybodaeth-ychwanegol-am-y-contract-diwylliannol), ac sy’n talu artistiaid a gweithwyr llawrydd yn deg
* Sy’n osgoi gorgyffwrdd â darpariaeth bresennol neu ddarpariaeth sydd ar y gweill gan bobl neu sefydliadau eraill
* Sy’n golygu gweithio mewn partneriaeth ar draws nifer o sectorau i ehangu cyrhaeddiad llenyddiaeth
* Sy’n cefnogi nod Cymraeg 2050 Llywodraeth Cymru

Diolch am eich diddordeb yn ein Cynllun Strategol 2022-2025.

[Ewch draw i'n gwefan](https://www.llenyddiaethcymru.org/cynllun-strategol-hafan/)i ddarganfod mwy, neu mae croeso i chi gysylltu

â ni yn uniongyrchol:

[www.llenyddiaethcymru.org](https://www.llenyddiaethcymru.org/cynllun-strategol-hafan/)

01766 522811 / 029 2047 2266   
[post@llenyddiaethcymru.org](mailto:post@llenyddiaethcymru.org)   
@LlenCymru